Adolf Hitler

| Adolf Hitler |
| --- | --- |
 Adolf Hitlerin virallinen muotokuva vuodelta 1938.
Saksan Führer
 2. elokuuta 1934 – 30. huhtikuuta 1945  
Edeltäjä:  Virka perustettu
Seuraaja:  Virka lakkautettu
Saksan valtakunnankansleri
 30. tammikuuta 1933 – 30. huhtikuuta 1945  
Edeltäjä:  Kurt von Schleicher
Seuraaja:  Joseph Goebbels
Saksan kansallissosialistisen työväenpuolueen puheenjohtaja
 29. kesäkuuta 1921 – 30. huhtikuuta 1945  
Edeltäjä:  Anton Drexler
Seuraaja:  Martin Bormann
Henkilötiedot
Syntynyt: 20. huhtikuuta 1889 Braunau am Inn, Itävalta-Unkari
Kuollut: 30. huhtikuuta 1945 (56 vuotta) Berliini, Saksa
Ammatti:  poliitikko
Puoliso:  Eva Braun (29.–30.4.1945)
Tiedot
Puolue:  Saksan kansallissosialistinen työväenpuolue (1921–1945)
 Nimikirjoitus
Sotilaspalvelus
Palvelusmaa(t):   Saksan keisarikunta  Weimarin tasavalta
Puolustushaara:   Baijerin armeija
Palvelusvuodet:  1914–1920
Sotilasarvo:  jefreitteri Verbindungsmann
Joukkoyksikkö:  Baijerin 16. reservirykmentti Reichswehr-tiedustelu
Taistelut ja sodat:  ensimmäinen maailmansota
Kunniamerkit:  1. luokan rautaristi 2. luokan rautaristi Haavoittumismerkki
  [ Muokkaa Wikidatassa ]   
Adolf Hitler (20. huhtikuuta 1889 Braunau am Inn, Itävalta-Unkari – 30. huhtikuuta 1945 Berliini, Saksa) oli itävaltalaissyntyinen saksalainen poliitikko, joka nousi Saksan valtakunnankansleriksi ja johti natsihallinnon aikana 1933–1945 maata diktaattorina, Saksan valtakunnanjohtajana (Führer).
Hitlerin politiikka perustui hänen kehittämäänsä kansallissosialismina tunnettuun aatesuuntaan, joka pohjautui nationalismiin, rasistiseen rotuoppiin ja jyrkkään antisemitismiin. Johtamansa Saksan kansallissosialistisen työväenpuolueen avulla Hitler perusti Saksaan totalitaarisen hallinnon, jossa toisinajattelijat kukistettiin väkivalloin. Hitlerin aloittamat valloitussodat johtivat toisen maailmansodan syttymiseen Euroopassa, ja hänen hallintonsa harjoittama hirmuvalta johti rikoksiin ihmisyyttä vastaan ja holokaustina tunnettuun kansanmurhaan. Tästä huolimatta Hitler oli monien aikalaistensa kannattama ja palvoma johtaja. Hänen valtakautensa päättyi Saksan tappioon ja Hitlerin itsemurhaan keväällä 1945.
Hitler oli taitava propagandisti ja puhuja, ja hyödyntäen räikeää juutalaisvastaista propagandaa, saksalaisten keskuudessa vallinnutta tyytymättömyyttä ensimmäisen maailmansodan lopputuloksesta sekä 1920-luvun lopun talousvaikeuksia hän kohosi Saksan diktaattoriksi maaliskuussa 1933. Hänen valtakautensa alkoi Versailles’n rauhansopimuksen yksipuolisella mitätöinnillä ja sitä seuranneella asevarustelulla sekä valtiojohtoisilla teollistamishankkeilla, jotka nostivat Saksan ensimmäisen maailmansodan jälkeisestä talouskriisistä. Samalla Saksasta muotoutui yksipuoluediktatuuri.
Hitlerin aloittamat valloitussodat sytyttivät vuonna 1939 toisen maailmansodan, jonka kestäessä Saksa liittolaisineen valloitti suuren osan Eurooppaa. Sodan uhrien lisäksi Saksan hallitus järjestelmällisesti surmasi noin kuusi miljoonaa juutalaista ja miljoonia muita ihmisiä ”ei-toivottuna” pidetyn rodun, uskonnon, poliittisen vakaumuksen tai vamman vuoksi. Saksan häviön käytyä epäonnistuneen Neuvostoliiton valloitusyrityksen jälkeen väistämättömäksi Hitler teki itsemurhan bunkkerissaan puna-armeijan saartamassa Berliinin hallituskorttelissa sodan viimeisinä päivinä.